NÁRODNÁ RADA SLOVENSKEJ REPUBLIKY

**V. volebné obdobie**

Číslo: 2187/2010

**55a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a ktorým sa menia a dopĺňajú niektoré zákony (tlač 55) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 130 z 19. októbra 2010 pridelila vládny návrh zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a ktorým sa menia a dopĺňajú niektoré zákony (tlač 55) na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením č. 92 zo 16. novembra  2010 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo a životné prostredie uznesením č. 45 z 8. novembra  2010 s vládnym návrhom zákona **súhlasil**  a odporučil ho Národnej rade Slovenskej republiky **schváliť s pripomienkami**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. V čl. I bod 1. znie:

„1. V § 11 odsek 2 znie:

(2) V prípade uvedenom v odseku 1 sa oprávnenej osobe prevedú bezodplatne do vlastníctva iné pozemky vo vlastníctve štátu v primeranej výmere a kvalite, ako boli jej pôvodné pozemky a to

* 1. v prvom poradí v tom istom katastrálnom území, v ktorom sa nachádzal pôvodný pozemok alebo v inom katastrálnom území obce, v ktorej katastrálnom území sa nachádzal pôvodný pozemok,
  2. v druhom poradí v katastrálnych územiach obcí bezprostredne susediacich s obcou, v ktorej katastrálnom území sa nachádzal pôvodný pozemok, alebo
  3. v treťom poradí v okrese, v ktorom sa nachádzal pôvodný pozemok,

ak s tým oprávnená osoba súhlasí. Ak oprávnená osoba s náhradným pozemkom trikrát nesúhlasí poskytne sa jej náhrada v peniazoch. Náhradný pozemok sa prevedie na oprávnenú osobu, ak jej bol rozhodnutím priznaný nárok na náhradu za pozemky alebo za spoluvlastnícky podiel k pozemkom, ak výška takéhoto nároku predstavuje výmeru nad 400 m2, a ak nárok v peniazoch je väčší ako 166 eur. Ak oprávnená osoba nespĺňa podmienky na priznanie nároku na náhradu za pozemky, náhrada za pozemky sa poskytne v peniazoch.“.

Táto novela sa navrhuje z dôvodu zákonného určenia, v ktorých katastrálnych územiach je možné vydať náhradný pozemok. Pri opakovanom ponúkaní náhradného pozemku sa doba vyriešenia reštitúcie predlžuje o cca 2 až 3 mesiace.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I bod 3. posledná veta znie: „Navrhnutý pozemok musí byť poradí
2. v prvom poradí v tom istom katastrálnom území, v ktorom sa nachádzal pôvodný pozemok alebo inom katastrálnom území obce, v ktorej katastrálnom území sa nachádzal pôvodný pozemok,
3. v druhom poradí v katastrálnych územiach obcí bezprostredne susediacich s obcou, v ktorej katastrálnom území sa nachádzal pôvodný pozemok, alebo
4. v treťom poradí v okrese, v ktorom sa nachádzal pôvodný pozemok.“.

Táto novela sa navrhuje z dôvodu zákonného určenia, v ktorých katastrálnych územiach je možné vydať náhradný pozemok.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I sa vkladá nový 5. bod, ktorý znie:

„5. V § 21a ods. 3 sa za slovo „náklady“ vkladajú slová „spojené s rozhodovacou činnosťou a vydávaním náhradných pozemkov“ a na konci sa pripájajú tieto slová: „prostredníctvom pozemkového fondu“.

Nasledujúce body sa prečíslujú.

Ide o spresnenie ktoré náklady uhrádza štát a prostredníctvom, ktorého subjektu.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. I bod 5. § 34c znie:

**„§ 34c**

**Prechodné ustanovenie k úpravám účinným od 1. marca 2011**

Rokovania o návrhoch náhradných pozemkov oprávnenými osobami podľa § 11 ods. 7 alebo rokovania o ponukách náhradných pozemkov pozemkovým fondom oprávnenej osobe podľa § 11, ktoré neboli do 28. februára 2011 ukončené podpísaním návrhu zmluvy územným organizačným útvarom28) alebo zmluvy medzi pozemkovým fondom a oprávnenou osobou sa dokončia podľa predpisov účinných do 1. marca 2011.“.

Poznámka pod čiarou k odkazu 28 znie:

„28) § 34 ods. 1 zákona Slovenskej národnej rady č. 330/1991 Zb.“

Táto novela sa navrhuje z dôvodu posunutia účinnosti novely zákona.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. Čl. II doterajšie znenie sa nahrádza týmto znením:

„1. V § 34 odsek 1 sa dopĺňajú vety „Sídlom pozemkového fondu je Bratislava. Pozemkový fond môže zriaďovať územné organizačné útvary a určovať ich sídla.“.

2. V § 34 ods. 4 písm. a) sa za slová ,,do vlastníctva oprávnených osôb pozemky“ vkladajú slová ,,alebo im poskytne finančnú náhradu,“.

3. § 34 sa dopĺňa odsekom 19, ktorý znie:

„(19) Pozemkový fond prevedie žiadateľovi náhradné pozemky v poradí, v akom sú žiadosti o vydanie pozemkov doručené podľa centrálnej evidencie elektronickej podateľne.“.

Vzhľadom na to, že Slovenský pozemkový fond je zriadený týmto zákonom a jedným zo základných atribútov právnickej osoby je jej sídlo je potrebné ho doplniť do dikcie zákona. Upravuje sa kompetencia Slovenského pozemkového fondu tak, aby vždy, keď nebude možné vydať náhradný pozemok z dôvodov uvedených v osobitných predpisoch, kompenzoval nároky oprávnených osôb len peniazmi. Z hľadiska rovnakého prístupu ku všetkým žiadateľom by nemalo dochádzať k uprednostňovaniu niektorých žiadateľov, ale pozemky by mali byť vydávané v poradí ako o ne žiadatelia požiadali.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. III bod 1. znie:

„1. V § 6 odsek 2 znie:

(2) V prípade uvedenom v odseku 1 sa oprávnenej osobe prevedú bezodplatne do vlastníctva iné pozemky vo vlastníctve štátu (ďalej len „náhradný pozemok“) v primeranej výmere a bonite, v akej boli jej pôvodné pozemky, a to

1. v prvom poradí v tom istom katastrálnom území, v ktorom sa nachádzal pôvodný pozemok alebo v inom katastrálnom území obce, v ktorej katastrálnom území sa nachádzal pôvodný pozemok,
2. v druhom poradí v katastrálnych územiach obcí bezprostredne susediacich s obcou, v ktorej katastrálnom území sa nachádzal pôvodný pozemok, alebo
3. v treťom poradí v okrese, v ktorom sa nachádzal pôvodný pozemok,

ak s tým oprávnená osoba súhlasí, alebo oprávnenej osobe sa poskytne finančná náhrada. Ak oprávnená osoba s náhradným pozemkom trikrát nesúhlasí, poskytne sa jej náhrada v peniazoch. Náhradný pozemok sa prevedie na oprávnenú osobu, ak jej bol rozhodnutím priznaný nárok na náhradu za pozemky alebo za spoluvlastnícky podiel k pozemkom, ak výška takéhoto nároku predstavuje výmeru nad 400 m2 a ak nárok v peniazoch je väčší ako 166 eur. Ak oprávnená osoba nespĺňa podmienky na priznanie nároku na náhradu za pozemky, náhrada za pozemky sa poskytne v peniazoch.“.

Táto novela sa navrhuje z dôvodu zákonného určenia, v ktorých katastrálnych územiach je možné vydať náhradný pozemok. Pri opakovanom ponúkaní náhradného pozemku sa doba vyriešenia reštitúcie predlžuje o cca 2 až 3 mesiace.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. Čl. III bod 2. znie:

„2. V § 6 ods. 7 sa veta „Navrhnutý pozemok musí byť v okrese, ktorého súčasťou je katastrálne územie, v ktorom sa nachádzal pôvodný pozemok.“ Nahrádza vetou: „Navrhnutý pozemok musí byť

* 1. v prvom poradí v tom istom katastrálnom území, v ktorom sa nachádzal pôvodný pozemok alebo v inom katastrálnom území obce, v ktorej katastrálnom území sa nachádzal pôvodný pozemok,
  2. v druhom poradí v katastrálnych územiach obcí bezprostredne susediacich s obcou, v ktorej katastrálnom území sa nachádzal pôvodný pozemok, alebo
  3. v treťom poradí v okrese, v ktorom sa nachádzal pôvodný pozemok.“.

Táto novela sa navrhuje z dôvodu zákonného určenia, v ktorých katastrálnych územiach je možné vydať náhradný pozemok.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

1. V čl. III bod 4. § 8c znie:

**„§ 8c**

**Prechodné ustanovenie k úpravám účinným od 1. marca 2011**

Rokovania o výzvach oprávnených osôb Slovenskému pozemkovému fondu alebo správcovi podľa § 6 ods. 6 na vydanie náhrady, rokovania o návrhoch náhradných pozemkov podľa § 6 ods. 7 alebo rokovania o ponukách Slovenského pozemkového fondu alebo správcu náhradného pozemku podľa § 6 s oprávnenou osobou, ktoré neboli do 28. februára 2011 ukončené podpísaním návrhu zmluvy územným organizačným útvarom30) alebo zmluvy medzi Slovenským pozemkovým fondom alebo správcom a oprávnenou osobou sa dokončia podľa predpisov účinných do 1. marca 2011.“.

Poznámka pod čiarou k odkazu 30 znie:

„30) § 34 ods. 1 zákona Slovenskej národnej rady č. 330/1991 Zb.“

Táto novela sa navrhuje z dôvodu posunutia účinnosti novely zákona.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

9. K čl. I 5. bodu a k čl. III 4. bodu a k čl. IV

V nadpise paragrafu a v texte sa slová „1. decembra 2010“ nahrádzajú slovami „1. februára 2011“ v príslušnom tvare a slová „30. novembra 2010“ sa nahrádzajú slovami „31. januára 2010“ v príslušnom tvare.

Vzhľadom na priebeh legislatívneho procesu je potrebné posunúť účinnosť zákona a tomu prispôsobiť aj prechodné ustanovenie

**Ústavnoprávny výbor Národnej rady Slovenskej republiky**

**Gestorský výbor odporúča neschváliť**

10. Čl. III 1. bod znie:

„1. V § 6 ods. 2 prvej vete sa slová „a to ak možno v tej istej obci, v ktorej sa nachádza prevažná časť pôvodných pozemkov“ nahrádzajú slovami „v tom istom katastrálnom území, v ktorom sa nachádzal pôvodný pozemok“, druhá veta znie: „Ak oprávnená osoba s náhradným pozemkom nesúhlasí, poskytne sa jej náhrada v peniazoch.“ a vypúšťa sa tretia veta.“.

Ide o legislatívno-technickú pripomienku, ktorou sa vypúšťa posledná veta, bez ktorej vypustenia by bolo ustanovenie v novom znení zmätočné.

**Ústavnoprávny výbor Národnej rady Slovenskej republiky**

**Gestorský výbor odporúča neschváliť**

11. V čl. IV sa slová „1. decembra 2010“ nahrádzajú slovami „1. marca 2011“.

Táto novela sa navrhuje z dôvodu posunutia legislatívneho procesu.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č.1 až 8 a 11 hlasovať spoločne s návrhom gestorského výboru uvedené body **schváliť.**

O bodoch spoločnej správy č. 9 a 10 hlasovať spoločne s návrhom gestorského výboru uvedené body **neschváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a ktorým sa menia a dopĺňajú niektoré zákony (tlač 55) **schváliť.**

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a ktorým sa menia a dopĺňajú niektoré zákony (tlač 55) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 46 z 8. decembra 2010.

V citovanom uznesení výboru poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ju podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Mária **S a b o l o v á v.r.**

predsedníčka výboru